mercoledì 15 febbraio 2012
I ORDENÂI
A son vignudis sù dôs cjasis subit di là de nestre, di doi fradis, cun cinc fruts che sot sere àn cjapade la mende di fâ une partide di balon tal lôr curtîl.
“Tire, passe, goal!” si sintiju businâ, intun legri sunsûr che no si è plui usâts a considerâ.
Cuant che pe strade nol passe un automobil, al è sigûr un camio, un tratôr o almancul une motorete, epûr un nol fâs câs, al considere, al seguite a fâ il so fat. Ma la musiche e gambie cul vosarili di cinc fruts che a zuin di balon. Alore al pâr di strani. Un si disconcentre tes sôs robis, fintremai a sustâsi di dute la babilonie di chei frutaçats.
La facende e je clare. La orele e il sintiment si adatin aes robis ordenariis e si viôt che un trop di fruts ch’a zuin nol è, in zornade di vuê, un fat comun. Dulà che, une volte, i fruts a jerin talmentri tancj che si veve un bon fastidi a pensâ ce metiur non. E alore si ricoreve ai nons dai muarts, dai nonos e dai nonobis o ancje, des voltis, ai numars ordenâi.
Primo, al prin frut, che ai vût ancje jo gno barbe Primo, muart in Argientine. Secondo, al secont. Terzo, al tierç, come Terzo da la Tine, par dî un, che al vignive a compagnâ i fruts di Sante Marie a Verzegnis ogni an d’istât, cjase dal plevan. Quarto, al cuart. Quinto, al cuint, a ûs Quinto Saberdencje capitât a stâ chenti di Sclaunic, dulà che la sô int e jere capitade par antîc di Saberdencje.
Al sest si disevi Sisto. Settimo al setim. Ottavo, Ottavio e ancje Otto, passant alore cumò a un numar cardinâl, al otâf, sicu Oto Maçon, a stâ in face a nô, che si presentave infalibil, magari a dute gnot, a judâ gno pari cuant che al scrocave pe vacje il timp dal fâ.
Plui intrigâts si cjatavisi a jessi cul frut seguint, che al pareve di strani meti non Nono a un frut subit nassût. Decimo, invezit, al decim, cun braure, tratantsi di une bocje in plui ma ancje di doi braçuts pronts a judâ cjase, subit dispatussâts.
Fruts a nassevin ancje dopo, in cualchi cjase, ma si meteviur altris nons, corint alore a consultâ il lunari, stant che, passât il dîs, i numars a parevin adats dome pai papes.
Fin che, di un frut al altri, al capitave il moment che al ultin i metevin non Firmino o Fermino.
“Fermìno?” i diseve la femine al om, che e jere rivade alore cumò la volte di fermâ.
Storiutis de buinegnot
di Ivano Urli
Etichetis: Contis, Gjenar romantic, Ivano Urli, Storiutis de buinegnot
lunedì 13 febbraio 2012
LA MASANETE
Tobie al jere un vecjo pescjadôr. Al clopave di un voli e di chel altri nol rivave a viodi un gran. Ma al jere braurin e mal sopuartave di scugnî doprâ i ocjai. Al jere stât il plui babio pescjadôr dal paîs. E lu sarès stât ancjemò. Fat al è che no viodint benon, tal dividi ce che lis rêts a tiravin su la barcje, al falave aromai ce tant.
«Cheste e je une cape», al diseve strizant i voi. E al butave in aghe un cieul.
«Chest al è un brancin». E si tignive te cassele, come al so solit, une butiliute di aghe.
«Ve ca, ce biel pes». Ma e jere une çavate di plastiche.
«Chest al è un brancin». E si tignive te cassele, come al so solit, une butiliute di aghe.
«Ve ca, ce biel pes». Ma e jere une çavate di plastiche.
E indenant cussì, se no piês. E nissun che olsàs dai cuintri a la sô malereson. Ae fin te aghe a nadavin di gnûf i pes bogns e te barcje e jerin nome çavatis di plastiche e capis. Cussì i sorestants i domandarin di lâ in pension par lassâ il puest di vore a un zovin. I faserin une biele fieste. I regalarin un biel orloi e une radio pâr scoltâ, che lui no veve nancje impar a piâ. Cundiplui si jere prest stufât di no podê lâ a pescjâ. Al steve in sinton di fûr de sô cjasute di pescjadôr propite su la rive dal puart canâl dulà che a rivavin e partivin i soi plui zovins compagns pescjadôrs. Une dì, tant che dut seriôs, al steve cui pîts in muel te aghe, al sintî une vôs: «Tu sês fortunât a stâ alì cence fastidiis!»
«Cemût fortunât?» al dîs malegraceôs Tobie. «E po, cui aial fevelât, mo? Achì no viôt propite nissun! O ai di vê lis tarlupulis!»
«No soi un spieli, o soi ca te aghe!»
«Cemût fortunât?» al dîs malegraceôs Tobie. «E po, cui aial fevelât, mo? Achì no viôt propite nissun! O ai di vê lis tarlupulis!»
«No soi un spieli, o soi ca te aghe!»
Tobie al tache a preocupâsi, si cjale ator, e nol cjate nuie che si podedi viodi. Al tache a sintîsi mâl.
«O scomenzi a pierdi colps, mi pâr di sintî une vôs che mi cjacare». Tobie al strice i voi. E hop, saltuçant e salte fûr de aghe une masanete. A viodi ben e sarès stade une granseole, ma no impuarte. Ce che al impuarte al è che i mancjave une çate, la ultime çampine daûr.
«Mandi, jo o soi Gusto!»
«Mandi, jo o soi Gusto!»
Tobie si cjale ator, nol volarès mai che i soi coparis lu lampassin cjacarâ cuntune masanete.
«Mandi a ti Gusto, jo o soi Tobie, vecjo e malandât!»
«Pparcè lamentâti, amì Tobie?»«Ce ûstu savê tu? Mi sint tant che une çavate vecje, e nome parcè che no viôt plui tant ben e no sai cemût passâ il me timp».
«Cjale me, pitost. Dai frutaçats, par zuiâ, mi àn fat il dispiet di sbregâmi vie une çate. I mei compagns mi àn bandonât parcè che no puès plui cori svelt come lôr par scjampâ dai nestris nemîs, i predadôrs!»
«Pparcè lamentâti, amì Tobie?»«Ce ûstu savê tu? Mi sint tant che une çavate vecje, e nome parcè che no viôt plui tant ben e no sai cemût passâ il me timp».
«Cjale me, pitost. Dai frutaçats, par zuiâ, mi àn fat il dispiet di sbregâmi vie une çate. I mei compagns mi àn bandonât parcè che no puès plui cori svelt come lôr par scjampâ dai nestris nemîs, i predadôrs!»
Sintint la storie de masanete, a Tobie i ven drete une grande ideone!!! Al cjape il so curtissut di pescjadôr, une ronculute a sieremani, al creve une ramaçute di un len li dongje e al scomenze la sô vore di intai. In pôcs minûts, Tobie al gjave fûr dal toc di len une çatute gnove di screi. Le cjale ben, al cjape un astic e le tache cun chel al cuarp di Gusto. La granseole cu la grucje tignude dongje dal astic, e torne a cjatâ il gust di cori come no faseve di un toc. E no sta plui te sô scusse de gjonde. Saludant Tobie si invie di gran buride. Tobie al reste che la sô gnove amie e stedi scjampant cussì di corse, alì fer su la rive dal puart canal, tant che un bacalà, fissant Gusto che al discomparive. Cence une consolazion si sintà ancjemò cu lis gjambis in muel te aghe dal canâl. Passâts pene un doi minûts si sintî a spizigâ il poleâr dal pît. Al tirâ di colp il pît fûr de aghe. Al jere Gusto tornât cuntune sorpresute. Jenfri lis chelis al veveun pâr di ocjai. Pierdûts di cuissà cui e cuissà cuant.
Tobie no cence pôre, si met sù chei ocjâi che savevin di mâr, e cuntun berli di contentece corint bande il paîs e pardutis lis stradis al cridà:
«Ce ben che o viôt!»
La zornade daûr a buinore la barcje di Tobie e jere za fûr tal mâr viert. Al tornà in puart sore sere cu lis casselis plenis di bon pes fresc. Al veve tornât a fâ benon il so mistîr dividint des rêts il bon dal trist. No i interessave di parê bon parcè che, al pensave, i ocjiâi a son un regâl dal mâr!
di Stefano Gasti
Etichetis: Contis, Flabis, Gjenar romantic, Gjenar sureâl, Stefano Gasti
venerdì 10 febbraio 2012
CAFÈ MAGLÂT (le poesie non à mani)
vuê a buinore, biel prest
juste a pene sentât in cusine denant dal cafè …
cui ise Vera ...
... Vera?!
sì! Vera …
[un tai di cidin]
ma! no sai… parcè tu?
[mi sbilfe cui voi]
spiete: chi di bot mi ven iniment … el non di une poete …
russe…
une poete? e tu tu ti insumiis di une poete?
... russe?!!!
mi insumii?
tu âs clamât Vera, usgnot passade
ma va! tu varâs capît mâl …
dôs voltes? … no pensi propit!
ce vuelistu che ti dîsi …
disimi di Vera!
ma cetantes Vera cognossìno nô?
jo nissune… e tu?
t’al ai dit benzà… une poete russe … Vera Pavlova … vele ca!
o ai let cualchi poesie des sôs
e tu te sês insumiade …
ancjemò ... ma ce disistu!
tu t’inrabiis parcè che m’insumii?
no! no pal sium …
ancje tu ogni tant tu t’insumiis …
ma migo di poetis … afghans o azèros
parce che no tu ju leis… si viôt
[rideç sfrent, uçât]
finìs el cafè che al è tart
in ogni câs o ai miôr Ane Achmatova
… o fevelin usgnot!
[e jes di buride]
o jes ancje jo daurman, lassant le cjicare a mieç.
po o torni indaûr e le svuedi tal lavel.[… i siums no varessin di vê spetatôrs …]
di El Fari
Etichetis: Contis, El Fari, Gjenar poetic, Gjenar romantic
mercoledì 8 febbraio 2012
LIS CONTIS DI GNO NONO TONIN Gno nono Tonin a Milan
«No! Nono, no tu mi lu âs mai dit».
«Alore cumò ti conti; Tu âs di savê, che cuant che o jeri zovin, mi varès plasût une vore lâ indenant cui studis. La mestre Siacca, che mi à fat scuele tes elementârs, e veve cirût in dutis lis manieris di convinci gno pari, a paiâmi la iscrizion al Esam di stât, come privatist. A si tratave di 500 francs di chê volte. Ma nol è stât nuie di fâ, di rivâ a convincilu, lui al contindeve dome le sô idee, e cussì i a dit a la mestre “Siore mestre, a je ore che al impari un mistîr, no stâ dome a pierdi timp daûr aes monadis”. E cussì mi a mandât a imparâ il mistîr di marangon, là di Migjio Strissule.
«Jo o levi a lavorâ ogni dì malvulintîr, o vevi simpri la sperance di cjatâ un lavôr un tic di miôr. Cuant che o ai sintût che Jacum di Poç al sarès lât a Milan a cirî lavôr, no ai spietât nancje un moment, o soi partît di corse a domandâi se o podevi lâ vie ancje jo cun lui».
“Sa tu âs une biciclete e voie di pedalâ, par me a va benon, cussì o varès compagnie”.
In chê sere, dopo cheste rispueste di Jacum, jo o jeri, il plui content dal mont, e cul pinsîr o jeri bielzà a Milan.
«Daspò il probleme vêr, al jere chel di rivâ a convinci gno Barbe Meno a prestâmi le sô biciclete, soredut parcè che lui la tignive di cont come une relicuie.
Fabio, jo ti dîs la veretât, e je volude la man dal Signôr par rivâ a convincilu a dâmi le biciclete.
Mê mari, ogni dì che e passave, a man, a man, che si vicinave la ore de mê partence, a cresseve lis Ave Mariis ae Madone par avodâmi ae Sô protezion.
Lâ a Milan in biciclete inta chei agns, nol jere facil, lis bicicletis par ben tignudis che e fossin, no jerin di sigûr lis bicicletis lizeris che e son vuê, cence fevelâ des stradis, plenis di claps e di di busis. Nus a volût plui di une setemane par rivâ. Mangjâ pôc e pedalâ tant, e durmî indulà che si podeve. Par nestre fortune il cusin di Jacum, che al viveve a Milan nus à dât ospitalitât.
Al jere une brave persone, e nol steve mâl nancje cul tacuin. Jo no pues dismenteâ il so boncûr, a pene che o sin rivâts, nus à subit fats jentrâ inte sô cjase,e nus a dât di mangjâ, e nus à metûts a durmî intune cjamarute sotet, mi pareve di jessi za un siôr.
I prins doi dîs ju vin spindûts a cjalâ la citât.
«Denant dal Domo o jeri restât incantesemât, tal viodi chel spetacul di costruzion, ducj chei ricams su lis balaustris e chei sgherlifs tai penacui e ator ator dai balçons, e parevin fats cul trafôr,
e la sù adalt parsore di dut, chel sflandôr de Madonute di aur.
Jo no rivavi a movimi di li, o jeri come se o fos stât inclaudât inte strade, denant a chê maravee.
Dopo un pôc di timp che jerin a Milan, midiant des cognossincis che al veve il cusin di Jacum, jo ai cjatât di lâ a lavorâ come aprendist intune fabriche di automobii di gale, lis miôr di chê ete.
“La Isotta Fraschini”. Dilunc de zornade o levi a vore e la sere o fasevi un cors par deventâ un mecanic eletricist.
Dopo un an di sacrificis, o jeri sistemât a vonde ben. Jo 'nd ai di disi grazie fin che o campi al Signôr e al cusin di Jacum. Fabio cheste storie che ti ai contât, a son ducj fats di veretât, chest tal siguri jo».
di Plume di Ingjustri
Etichetis: Contis, Gjenar romantic, Plume di Ingjustri
lunedì 6 febbraio 2012
IL GNO DOPO VUERE
“Moviti frut, no vin timp di pierdi. Ancje se lis zornadis si son slungjadis, l’istès al ven scûr adore…. e tu sâs che ancje chest an o vin di lâ a scuedi chei cuatri carantans che a coventin par fâ dî messe a Cjargnà”.
E cussì ogni an, a pît, dopo le solite solecitazion di mê none, jo e jê o partivin pes cjasis di chês fameis che ancjemò a spietavin, cui il fi, cui il marît, a voltis il pari, partîts in vuere e mai plui tornâts.
“Almancul une messe par chei puarets che no savìn se son muarts, fats presonîrs, o pierdûts”. Chest si ripeteve mê none, strade fasint, fevelant di bessole. Puarete, in chê vuere, e veve pierdût doi fîs. Nelo e Gjovanin, doi biei zovins, cussì a contavin tal paîs, e che jê, a jere sigure che prime di murì ju varès viodûts su lis lôr gjambis zirâ la volte de androne. Cjaminâ cun jê in chês bielis zornadis di vierte, pai trois dai cjamps, biadelore verts, mi jemplave il cûr. Ma un an, chê gjonde par chê biele zornade che o vevi tant spietât si jere mudade intun brut pinsîr che come un carûl mi businave tal cjâf. O pensavi a gno pari che al jere un comunist, come chei che a vevin copât o fat presonîrs i miei barbis.“Cemût puedial jessi amì di chei che a àn copât, o fats presonîrs siei fradis? mi domandavi avilît.
No podevi savê, o jeri masse canai, che al jere stât chel cancar di Mussolini, i fassiscj che a vevin mandât in vuere i miei barbis. Come che no podevi savê che chei bruts pinsîrs a jerin nuie altri che lis bufulis di chei cuatri politics, che a contavin cul ingjan ae puare int par podê lâ a sentâsi a Rome. Ma par fortune chel brut pinsîr subit al jere sparît a pene che mê none viodintmi cussì lancurôs, mi à prometût che mi varès puartât a Cjargnà.
E cussì ogni an, a pît, dopo le solite solecitazion di mê none, jo e jê o partivin pes cjasis di chês fameis che ancjemò a spietavin, cui il fi, cui il marît, a voltis il pari, partîts in vuere e mai plui tornâts.
“Almancul une messe par chei puarets che no savìn se son muarts, fats presonîrs, o pierdûts”. Chest si ripeteve mê none, strade fasint, fevelant di bessole. Puarete, in chê vuere, e veve pierdût doi fîs. Nelo e Gjovanin, doi biei zovins, cussì a contavin tal paîs, e che jê, a jere sigure che prime di murì ju varès viodûts su lis lôr gjambis zirâ la volte de androne. Cjaminâ cun jê in chês bielis zornadis di vierte, pai trois dai cjamps, biadelore verts, mi jemplave il cûr. Ma un an, chê gjonde par chê biele zornade che o vevi tant spietât si jere mudade intun brut pinsîr che come un carûl mi businave tal cjâf. O pensavi a gno pari che al jere un comunist, come chei che a vevin copât o fat presonîrs i miei barbis.“Cemût puedial jessi amì di chei che a àn copât, o fats presonîrs siei fradis? mi domandavi avilît.
No podevi savê, o jeri masse canai, che al jere stât chel cancar di Mussolini, i fassiscj che a vevin mandât in vuere i miei barbis. Come che no podevi savê che chei bruts pinsîrs a jerin nuie altri che lis bufulis di chei cuatri politics, che a contavin cul ingjan ae puare int par podê lâ a sentâsi a Rome. Ma par fortune chel brut pinsîr subit al jere sparît a pene che mê none viodintmi cussì lancurôs, mi à prometût che mi varès puartât a Cjargnà.
E ve ca, finalmentri chê zornade e jere rivade. Jo, me none, gnagne Angjeliche o jerin bielzà montâts, cun dute la clape dal paîs, su la coriere che nus puartave al templi di Cjargnà. Jo o jeri content come une pasche e soredut parcè in chê zornade o vevi la braùre ancje di podê lei i nons dai miei barbis su la lapide di marmul che e jere in chê grande glesie. Ma no dome par chest o jeri content. Gnagne Angjeliche e jere une femine gustose e dome il pinsîr di passâ une zornade ancje cun jê mi meteve ligrie. Ma se chel gust, come che si dîs, al jere vignût a cjaval, al è bastât pôc par che al tornàs vie a pît. Te glesie, a metât cerimonie, gnagne Angjeliche no podeve plui tignîle... Puare femine, no i restave che cisicâ inte orele di mê none che le compagnâsi fûr de glesie par lâ a poiâle di cualchi bande. Dit e fat. Ducj I trê o jerin bielzà fûr, tal biel mieç de place. E al bastave un moment, in chê volte lis feminis indevant cui agns a puartavin lis mudantis cul sclap. Al coventave dome un cjanton dulà che gnagne Angjeliche e aromai, za che jere, ancje mê none, a podessin fâ la pissade. Jo o vevi dome di stâ atent che nol rivâs nissun. E velis là, dutis dôs, in pins, dongje il mûr, crodint che nissun al podès viodilis. Ma sul plui biel de disbevude, cuant chê gnagne Angjeliche e mê none a pensavin di vêle fate francje, no passie propit par li la bande dai alpins. Mari mê, ce vergogne!!! Dut al jere finît intun bati mans, ridadis di gust e cun chel de trombe che ur sunave daûr. In chel moment, par l’imberdei o sarès lât sot tiere. Mancul mâl che incrosant i voi di gnagne Angjeliche, mi soi acuart che jerin biei e celescj come il cîl di chê zornade e che a dispiet de vergogne a ridevin istès, come se se nol fos sucedût nuie.
di Nello Malisano
Etichetis: Contis, Gjenar romantic, Nello Malisano
mercoledì 1 febbraio 2012
IL CANO(CJÂL)
“Sêtu za stade in bancje?” gjo, a mê mari, tal viodile tornâ daurman.
“Nol ere nancje un cano!” disè jê.
“Cjan” gjo, “e par talian, cane.”
“Cano, sâtu parcè?” disè jê.
“Lu sai a memorie” gjo.
“Puar Agnul!” disè jê, tacant a contâ la storie di cuant che, la sere in sierade, ducj insieme cu lis fameis par dongje, si discartossave te arie la blave subit tirade jù, sentâts in file sul grum a man a man plui piçul de blave di discartossâ, denant dal grum a planc a planc plui grant de blave rosse o blancje scartossade, tun legri svoletâ par aiar, di un grum al altri, di panolis e peraulis de int, dute intun contâsi.
“Cemût, Ivano, chê dal cano cano?” mi diseve ogni moment Agnul Medêç, pari di Meni da la glace nomenât di dut Udin par vie che al puartave la glace tes casselis tai reparts dal ospedâl, in agns che no esistevin glacerots di ogni bande.
O vevi començât asilo juste in chel, sot des muiniis tun furmiâr di fruts e la superiore suor Giacinta che nus insegnave filistocjis, vuadolant ben e no mâl cui che al tardave a imparâlis.
“Queste son le mie manine” o començavi alore jo cun tante di ande sul grum de blave, zirulant lis mans denant di Agnul, “presto via non ci son più.”
“Questo è il lungo cano cano” cu lis mans a canocjâl denant i voi, “che si vede da lontano, presto via non ci son più!” platant lis mans daûr il cûl.
E Agnul Medêç, ogni volte, si consolave a ridi.
“Cemût chê dal cano cano?” al tornave a domandâ.
“Questo è il lungo cano cano che si vede da lontano…” jo, pontant il canocjâl cu lis manutis, che tun canocjâl fat cu lis mans un frutut al viôt robonis.
Storiute de buinegnot n. 22
di Ivano Urli
di Ivano Urli
Etichetis: Contis, Gjenar romantic, Ivano Urli, Storiutis de buinegnot
lunedì 30 gennaio 2012
COLÔR VIOLE
Regjine, restade di bessole in chê vecjie cjasone di claps grîs come lis sôs viestis, si confide cun Benedete, che la scolte cence bati cee crusiant carotulis e pan sec.
«Benedete, nance cheste volte ti sôs plene, tu sês il ritrât de salût, biele frescje parcè mo no tu âs preseât il mascli di Paschine?»
Intant che e fevelave, il ricuart vîf di une lontane viere la strassine in rive al riul, sedis agns, biele come une primulute, insomp de vigne un zovenut dai cjavei di aur al cuince lis vîts, a si cjalin, a si tornin a cjalâ, man man che lui si svicine il gong dai lôr cûrs al spant une musiche maraveose.
Il zovin, ingropât e cjapât par l'emozion, si presente: «O soi Benedet e tu?» «Jo o soi Regjine».
Un grant amôr, a disevin ducj, confidencis, progjets. Une dì, Benedet, plen di zentilece e contenton come une Pasche i dîs a: «Regjinute, o voi in Argjentine cun il gno amì Olmo, al è une vore simpatic, al sarà il nestri copari di anel».
«O Benedete, cussì e je la storie, no ai mai permetût al gong dal gno cûr di sunâ par altris moscardins, i clucîs simpri il segret di viodilu tornâ... ma cuissà cuant...»
Tornade tal so jessi, e met la cunine dentri te vecje sporte di sclofulis di none Ilde, che la doprave par puartâ i cunins a incrosâ. «Benedete, ti puarti di un espert, cheste volte tu viodaras c'è biele schirie di cuninuts». La sporte tal manuvri de biciclete, e cor là di Vigji, passionât intinditôr di nemai da curtîl.
A la imburide comparizion di Regjine in cjâf de stradele di cjase, dongje il ripâr dal Tiliment, Vjigi, om solitari, da la timidece mascarade dai mostacjins a la Salvador Dalì, al reste sfolgorât par la emozion. Simpri biele ancie cui cjaviei blancs,” al pense.
Intant che al esamine la besteute cun competence, il so fîl di sperance grues come un glimuç ingropât intun intrîc di sintiments, dal inamorament mai declarât; la so vôs imprisonade da la balbuzie fin da piçul e sclope come une bombe: «Regjjne... no pos fa... cu cu cunins al è un mascli... tipo Olmo, clamile Benedet. Regjinute jo o soi da simpri inemorât di te».
Scaturît e maraveât de naturalece de so peraule, e la declarazion d'amour finalmentri disblocade, Vjigisi piert incantesemât tai voi celest di Regjine cun il timôr di une brute reazion.
«Ce Vjigi... ce âstu dit? Benedet? Olmo? La cunine un mascli? Jo la mê vite... tu inemorât di me? Cetancj agns jo o ai... Sedis, cinquantetrê?»
Regjine e monte in biciclete e scjampe confusionade, scossade di une conturbie di emozions, il cûr in burascje.
La dì dopo, sore sere, Vjigi cul cjâf tal mont de lune, timorôs di vê ofindût Regjine, al reste striât di un nûl che al cole jù dal cîl, al ven jù ben planc e ben planc si rodolee jù pe stradele di cjase par fermâsi devant di lui.
E je Regjine in biciclete, vistude di viole cui cjaviei blancs colôr lune.
«Benedete, nance cheste volte ti sôs plene, tu sês il ritrât de salût, biele frescje parcè mo no tu âs preseât il mascli di Paschine?»
Intant che e fevelave, il ricuart vîf di une lontane viere la strassine in rive al riul, sedis agns, biele come une primulute, insomp de vigne un zovenut dai cjavei di aur al cuince lis vîts, a si cjalin, a si tornin a cjalâ, man man che lui si svicine il gong dai lôr cûrs al spant une musiche maraveose.
Il zovin, ingropât e cjapât par l'emozion, si presente: «O soi Benedet e tu?» «Jo o soi Regjine».
Un grant amôr, a disevin ducj, confidencis, progjets. Une dì, Benedet, plen di zentilece e contenton come une Pasche i dîs a: «Regjinute, o voi in Argjentine cun il gno amì Olmo, al è une vore simpatic, al sarà il nestri copari di anel».
«O Benedete, cussì e je la storie, no ai mai permetût al gong dal gno cûr di sunâ par altris moscardins, i clucîs simpri il segret di viodilu tornâ... ma cuissà cuant...»
Tornade tal so jessi, e met la cunine dentri te vecje sporte di sclofulis di none Ilde, che la doprave par puartâ i cunins a incrosâ. «Benedete, ti puarti di un espert, cheste volte tu viodaras c'è biele schirie di cuninuts». La sporte tal manuvri de biciclete, e cor là di Vigji, passionât intinditôr di nemai da curtîl.
A la imburide comparizion di Regjine in cjâf de stradele di cjase, dongje il ripâr dal Tiliment, Vjigi, om solitari, da la timidece mascarade dai mostacjins a la Salvador Dalì, al reste sfolgorât par la emozion. Simpri biele ancie cui cjaviei blancs,” al pense.
Intant che al esamine la besteute cun competence, il so fîl di sperance grues come un glimuç ingropât intun intrîc di sintiments, dal inamorament mai declarât; la so vôs imprisonade da la balbuzie fin da piçul e sclope come une bombe: «Regjjne... no pos fa... cu cu cunins al è un mascli... tipo Olmo, clamile Benedet. Regjinute jo o soi da simpri inemorât di te».
Scaturît e maraveât de naturalece de so peraule, e la declarazion d'amour finalmentri disblocade, Vjigisi piert incantesemât tai voi celest di Regjine cun il timôr di une brute reazion.
«Ce Vjigi... ce âstu dit? Benedet? Olmo? La cunine un mascli? Jo la mê vite... tu inemorât di me? Cetancj agns jo o ai... Sedis, cinquantetrê?»
Regjine e monte in biciclete e scjampe confusionade, scossade di une conturbie di emozions, il cûr in burascje.
La dì dopo, sore sere, Vjigi cul cjâf tal mont de lune, timorôs di vê ofindût Regjine, al reste striât di un nûl che al cole jù dal cîl, al ven jù ben planc e ben planc si rodolee jù pe stradele di cjase par fermâsi devant di lui.
E je Regjine in biciclete, vistude di viole cui cjaviei blancs colôr lune.
di O. Zete
Etichetis: Contis, Gjenar romantic, O. Zete
venerdì 27 gennaio 2012
IL CUADRI DAL MUSEU
Un gnûf cuadri al jere rivât tal museu. Al jere un cuadri un vore biel e Meni, il guardian di gnot, si jere fermât a cjalâlu: e jere une cjase bandonade cun ator arbui grandonons e un cîl di ploie.
Il cuadri al jere stât regalât al Museu no si sa di cui e no si saveve cui che lu veve piturât. Si viodeve dome, tal cjanton, une “L” come firme.
A Meni i jere plasût cussi tant che a lu veve cjalât cun atenzion prime di lâ indenant cui so zîr.
Al veve alc di misteriôs e al rapresentave une cjase bandonade, su lis culisinis. A dî il vêr, a someave propit la cjase dulà che, tancj agns prime a jerin sparîts trê soi amîs.
No si jere mai savût ce fin che a vevin fate, e la uniche restade – une bielissime fantate che in chê volte i plaseve une vore – a no veve mai viert la bocje e a jere deventade mate.
La gnot dopo al veve tornât a osserva il cuadri: i barcons a jerin spalancâts e si viodeve dentri. I veve someât che a fossin sierâts... Ma ce stupidagjine... di sigûr si visave mâl!
La tierce sere al jere lât dongje dal cuadri cuntun pocje di aprension e cuant che lu veve cjalât al veve crodût di jessi deventât mat: dentri de cjase e jere une femine. Al jere plui che sigûr di no vele viodude, la sere prime. E jere une robe incredibile: la fantate, cun dai luncs cjavei neris, e jere vignude fûr da la puarte de cjase, si jere piade une cjiche e a veve tacât a fumâ. Ancje se al jere scûr, tal cuadri, Meni al rivave a viode benissim la sene, come se e fos par television. La fantate si viodeve di lontan pene fûr de cjase.
Lui, par viodi miôr, al jere subite lât dongje dal cuadri, ma come par incjant dut al veve fermât di movisi e la cjase e jere tornade imobile e la piture i someave di gnûf normâl, come pene che al veve tacât a cjalâle.
Cussì al jere lât indevant cul so zîr, dant la colpe a la strache o a lis lûs dal Museu, che di gnot a lu vevin ingjanât.
La sere dopo, però, la sene e jere tornade a ripetisi.
Meni, chest colp, si jere fermât lontan dal cuadri, al veve pontât la pile su la tele e al jere stât atent a dut ce che al jere sucedût.
Prime di dut la fantacine cui cjavei neris e jere tornade fûr e e veve tornât a piasi la sigarete. Dopo si jere slontanade de cjase, cjaminant framieç il bosc, par lâ a platâsi daûr di une cise. Intant che jê e jere lontan da la cjase bandonade, parsore di chê al veve començât a cambiâ il timp, la gnot e jere ancjemò plui scure e a un ciert pont Meni al veve viodût doi zovenots che a vierzevin il barcon e parfin un fulmin che a lu straviersave, parantju dentri.
Chel cuadri al jere propite une maravee!
Meni nol rivave a cjalâ dapardut e cussì al veve decidût di seguî ce che e faseve la femine. Ancje se forsit e jere lade framieç i morai dome par la a pissâ, a lui i pareve di ricognossi propit chê fantate che al cognosseve di zovin e che i plaseve.
Cussì, cence inacuarzisi, al jere lât une altre volte dongje dal cuadri e ancjemò une volte dut si jere fermât, tornant normâl: la fantate e jere restade platade daûr une cise e i barcons da la cjase misteriose a jerin scûrs e no si rivave plui a viodi nuie.
Meni al veve provât a tornâ a lâ plui lontan, ma la maravee no jere tornade e il cuadri al jere restât fer.
«Nuie di fâ» si jere dit, la sere dopo si sarès impegnât a no movisi e a cjalâ dute la sene, cence lâ dongje e cence distacâ i voi da la tele.
Nol jere stât facil, ma la sere dopo Meni al jere restât imobil e al veve cjalât dut ce che al sucedeve.
Da la fantate, che intant lui si jere visât che si clamave Lussie, no si rivave plui a viodi nuie, ma dentri te cjase al pareve che al stes sucedint di dut!
Dopo i fulmins che al veve straviersât il barcon, Meni al veve viodût doi zovins, che a cjalâiu di lontan i parevin terorizâts. Nol capive ce che al stes capitant ma al jere sigûr di viodi dal sanc che al schizave dapardut e i pareve ancje di sintîju businâ.
Al veve cirût di mantignî la calme e di no spaurisi, ma noi rivave a gjavâ i voi da che maledete tele. Cussì chest colp al veve decidût che la uniche maniere par fermâ dut chel orôr, che i pareve al stes sucedint intal scûr dal cuadri, e jere chê di fâ come simpri e di svicinâsi.
Cussì al jere lât dongje fin a tocjà la tele cul nâs e di bot une man e jere vignude fùr e i veve gjavât un voli!
Meni, a chel pont, al veve tacât a businâ par il mâl e il sanc che al schizave da par dut, ma ancje cuntun voli sôl nol veve podût fâ di mancul di cjalâ il cuadri.
Una femine e veve tacât a vignî fûr da la cornîs e in cuatri e cuatri vot si jere cjatade devant di lui. E veve il cjâf cusît sul cuel al contrari e lis mans tacadis tal puest dai pîts, come se prime la vessin fate a tocs e dopo la vessin tornade a incolâ, cence tante atenzion. La robe plui orende, però, e jere che ta la muse i mancjave un voli e jê si jere ficjade te buse chel che e veve robât al vuardian.
Cun chel restât, lui, al veve viodût la femine che e tacave a cjaminâ, ma no jere buine e subite e jere colade sul paviment, sbatint la muse par tiere.
Meni, in chel, al veve rivât a dâsi une mote e a decidisi a scjampâ vie, pûr cence viodi ben, ma une vôs lu veve fermât: «Meni! Fermiti… no stâ scjampâ…»
II vuardian, aromai voltàt di cassele, al veve tacât a cjaminâ devant daùr, ma cuant che al veve sintût clamâ il so non si jere fermât.
«O soi Marie… No tu mi cognossis?» e veve dite la vôs di chê fantasime mostruose, distirade par tiere.
Meni, plen di mâl par il voli gjavât e terorizât di chel cuarp saltât fûr di un cuadri, no si visave di nissune Marie, ancje se la vôs i pareve di cognossile.
I veve coventât un moment par visâsi che l’amie di chê fantate che i pareve di vê viodût prime, dentri dal cuadri e che al cognosseve tancj agns indaûr e veve propit chel non.
Ma cemût al jerial pussibil?
Cence pensâ parsore al jere tornât viers di jê e si jere sbassât a viodi, parcè che Marie, dopo vê cjacarât, a someave muarte.
Ma nol jere cussì: pene che al jere lât dongje jê e veve slungjât i braçs, lu veve cjapât pal cuel e e veve tacât a strenzi!
E intant che jê lu scjafoiave, dal cuadri a jerin vignûts fûr altri doi fantats, che a someavin come pene alçâts de tombe, intun cricâ di vues.
Meni, blocât da lis mans di cheste Marie, a ju cjalave intant che, ducj ingropâts e incjastrâts come viers, chei doi a si remenavin par tiere.
Dut ta un colp si jere visât che ju cognosseve ducj i doi: si clamavin Vigji e Gjovanin, e a jerin propite che sparîts, une gnot, intune cjase bandonade dulà che a vevin voie di passâ la gnot. Anzit, ancje lui al varès vût di lâ cun lôr, in chê sere, ma dopo – no si visave parcè – no ju veve compagnâts.
Purtrop par Meni, al jere masse tart par podê fâ alc di chê scuvierte.
I trê muarts, doprant lis ongulis e i dincj, lu vevin vierzût come un purcit in becjarie e si jerin spartîts i tocs dal so cadavar. Ognun di lôr al cjoleve ce che chê cjase bandonade, tancj agns indaûr, i veve robât.
*** *** ***
Le matine dopo i prins ospits dal museu a vevin cjatât la puarte sierade e, cuant che a vevin clamât cualchidun a vierzi, Meni, il vuardian di gnot, al jere sparît.
Il cuadri da la cjase bandonade, picjât tal mûr, al jere come simpri, cence che dentri si viodès.
E jere dome une maglute di sanc, inte cornîs, ma nissun si jere inacuart di jê.
Conte dai Fruts de
Scuele Medie di Faedis
Scuele Medie di Faedis
Classis 2A - 2B
A.S. 2010/2011
Grup di Furlan
Etichetis: Contis, Gjenar di orôr, Scuele Medie Faedis
mercoledì 25 gennaio 2012
UNE MUART IN CAMPAGNE
Toni al jere un famôs colezionist di cuadris. Di spes al comprave oparis di pitôrs impuartants.
Al jere vedran e al jere a stâ intune cjase isolade in campagne.
La cjase e jere fûr Faedis e lui la veve comprade a une aste spindint pôc, par vie da lis cjacaris da la int dal paîs. Si contave che e fos maledete, parcè che cui che al jentrave nol vignive plui fûr. Toni, che al jere un siorut studiât, inteligjent e cui pîts par tiere, nol crodeve a dutis chês monadis. Lui al crodeve dome a ce che al viodeve, ancje se al veve ocjâi pençs come doi fonts di butilie.
Une sere a vevin sunât il campanel, ma cuant che al veve vierzût la puarte al veve cjatât dome un cuadri, cun piturade une cjase bandonade.
La cornîs e jere di len e carulade, il colôr al jere smamît e crepât e tal cjanton si viodeve un schiribiç, che di sigure al jere la firme, ma si rivave a lei dome une "L".
Toni no si jere inacuart che chê cjase e jere propite la sô, dopo jessi stade metude a puest.
Al veve cjapât sù il cuadri e lu veve poiât parsore di altris, come che al faseve ogni volte prin di studiâju.
Dopo cene lu veve cjalât e i veve someât di viodi un barcon cu la lûs impiade. Rispiet a prime i someave che al fos plui scûr e che i morâi si movessin cul aiar. Al veve crodût di jessi un tichinin strac e al jere lât a durmî.
L'indoman di buinore, cjalant il cuadri, al veve scuviert che la gnot e jere deventade il cricâ dal dì: si viodeve il soreli che al nasseve daûr de cjase.
Lui però, netantsi i ocjâi cul ravai da la cjamese, al veve pensât che di sigure al veve viodût mâl la prime volte e cussì lu veve tornât a meti te tasse e, in dute premure, al jere corût a lavorâ, cu la tace dal cafè ancjemò in man.
Al veve contât a soi colegas ce che i jere parût dal cuadri, ma chei no i vevin crodût e, tocjantji il cerneli, i vevin dite: «Ma va la cjase, mone, tu varâs la fiere! Cjapiti cualchi zornade di feriis!»
Tornât di vore al veve picjât il cuadri in cusine e chest colp al jere cuasi sigùr: il soreli al jere alt tal cîl e la ombre da la cjase si jere scurtade!
Nuie di fâ: al veve di jessi propite strac. Cussì al jere lât a durmî e cuant che al jere jevât il soreli al tramontave e il timp al steve cambiant.
Al jere lât dongje, cjapant sù la sô lint di ingrandiment, e propit intant che al lumave la tele al veve sintût che e jere dute bagnade. In chel moment al veve scoltât lis gotis da la ploie bati sul veri.
Di li a pôc al veve sintût tucâ ta la puarte e al jere lât a vierzi, ma li di fûr nol veve cjatât nissun. Intant che al steve su la puarte, anzit, al veve percepît trê sofladis di aiar frêt che a jentravin, cussì al veve sierât di corse e al jere tornât in cusine.
Ta la opare al jere sucedût un altri misteri: in chê stanze che e someave jessi la cusine a jerin saltadis fûr trê personis. A jerin dome trê ombris, ma nol pove jessi che no lis vès viodudis prin! I someavin une femine e doi oms.
Al steve comencant a ve pôre...
Cussì, dopo mangjât, al veve cjapât sù une ombrene e al jere lât a fa une cjaminade, par calmâsi.
Lis culinis fur Faedis a jerin plenis di bosc e dut ator si sintive odôr di muscli, che al pareve cuasi odôr di frait. Al veve començât a lâ daûr da la piste dulà che a fasevin rally e lis segnalazions fatis cu la vernîs rosse sui arbui i someavin maglis di sanc.
Al sintive dapardut a sbisiâ tal vert, ma ogni volte che si spaurive a saltavin fûr un cuc, un çus o une sghirate che a someavin vê plui pôre di lui.
Dopo al veve tacât a sglavinâ e Toni al jere scugnût tornâ subit indaûr.
Jentrât a cjase, la prime robe che al veve fat e jere stade cjalâ il cuadri e al jere restât savoltât: ancje ta la tele, cumò, al sglavinave come là di fûr.
No podeve jessi un câs, e cussì al veve tacât a pensâ cemût fâ par capî se chel cuadri al rapresentave pardabon cjase sô o pûr al jere dome lui che al viodeve mâl.
Dopo un pôc al veve vude une idee: al veve cjapât in man il cuadri e al jere lât dongje dal barcon de cusine.
Come che al veve imagjinât, in ta la piture al veve viodût subite comparî une sagume che i someâve dute la sô. Intun prin moment, plui che cjapâ ancjemò plui pôre, si jere incuriosît, parcè che al veve capît di vê par lis mans une robe une vore strane.
Ma propite intant che al pensave cussì al veve viodût, intal barcon dentri tal cuadri, altris trê sagomis daûr da la sô.
Si jere voltât di colp, convint di cjatâ cualchidun in ta la stanze cun lui, ma nol jere nissun! La cusine e jere vueide, ancje se l’aiar al jere vignût frêt.
A chel pont, la uniche robe che al veve voie di fâ, e jere chê di scjampâ vie di cjase, lassant li il cuadri, ma come se cualchidun al vès sintût il so pensîr, i scûrs a jerin sbatûts cun violence denant di lui e la stanze e jere deventade dute nere.
Al veve cirût di impiâ la lampadine, ma chê e jere scopiade e tal so puest si jere piade la flame dal gâs. Toni la veve distudade, ma dopo di chê si jere piade la television e sul schermo si veve viodût nuie mancul che la cjase bandonade dal cuadri! Alore lui al veve distacât la spine, ma la imagjine e jere restade impiade ancje cence curint! No podeve jessi, al veve pensât.
Cumò, Toni al veve dome chê di scjampâ soredut cuant che la television a si jere distudade di bessole, cence che lui al fasès nuie.
Toni, dopo vê cjolt la pile intun scansel e fasint lûs cun chê, al veve cirût di vierzi la puarte, ma la veve cjatade… cence manilie.
Alore al veve començât a fâ lûs tal scûr e cuant che al veve sintût un rumôr di fier sul paviment, la veve viodude che e vignive jù pês scjalis. Subit daûr da la manilie, però, al jere vignût jù rodolant un cjâf di femine!
Dopo di chel, al veve sintût talpinâ e pontant la lûs dulâ che al veve poiât il cuadri, al veve viodût, platâts dal scûr, trê fantats: une cence cjâf, un che lu veve cusît tal braç e un che i coreve daûr come une bale.
Sconvolt, Toni al veve pontât la pile di ca e di là, ma nol tornave plui a cjatâsi e a capî cemût podê scjampâ di chê cjase che, a chist pont, ancje lui al pensave che e fos maledete.
Anzit, sul paviment di cjase al veve viodût cori une man!
Aromai al stave dant i numars e al sintive il cûr che i bateve tal pet come se al volès saltâ fûr. Par di plui a jere plui di une man a cori di ca e di là e dome ogni tant, pontant la pile, al rivave a viodilis.
Dut ta un colp, une di chês e veve tacât a rimpinâsi sù par i soi bregons, plantant lis ongulis, e subite dopo une altre a veve fat compagn, lant a finîle sot i siei vistîts.
Toni nol jere rivât a stratignisi e terorizât si jere butât par tiere, a remenâsi, fin che il so cûr al jere sclopât come une bombe.
Cussì a jerin lâts a cjase di Toni, ma lu vevin cjatât za muart, copât di un infart.
No vevin rivât a capì cemût che al fos sucedût, jessint che al pareve vê buine salût. Dut al someave dâ reson a lis cjacaris dal paîs su la maledizion de cjase.
Jessint che al jere a stâ di bessôl e che nol veve parincj a cui lassâ la sô robe, la cjase dulà che al jere a stâ e jere tornade a jessi bandonade e i cuadris che a vevin cjatât a cjase sô, a jerin stâts ducj regalâts a un Museu di li dongje.
Al jere vedran e al jere a stâ intune cjase isolade in campagne.
La cjase e jere fûr Faedis e lui la veve comprade a une aste spindint pôc, par vie da lis cjacaris da la int dal paîs. Si contave che e fos maledete, parcè che cui che al jentrave nol vignive plui fûr. Toni, che al jere un siorut studiât, inteligjent e cui pîts par tiere, nol crodeve a dutis chês monadis. Lui al crodeve dome a ce che al viodeve, ancje se al veve ocjâi pençs come doi fonts di butilie.
Une sere a vevin sunât il campanel, ma cuant che al veve vierzût la puarte al veve cjatât dome un cuadri, cun piturade une cjase bandonade.
La cornîs e jere di len e carulade, il colôr al jere smamît e crepât e tal cjanton si viodeve un schiribiç, che di sigure al jere la firme, ma si rivave a lei dome une "L".
Toni no si jere inacuart che chê cjase e jere propite la sô, dopo jessi stade metude a puest.
Al veve cjapât sù il cuadri e lu veve poiât parsore di altris, come che al faseve ogni volte prin di studiâju.
Dopo cene lu veve cjalât e i veve someât di viodi un barcon cu la lûs impiade. Rispiet a prime i someave che al fos plui scûr e che i morâi si movessin cul aiar. Al veve crodût di jessi un tichinin strac e al jere lât a durmî.
L'indoman di buinore, cjalant il cuadri, al veve scuviert che la gnot e jere deventade il cricâ dal dì: si viodeve il soreli che al nasseve daûr de cjase.
Lui però, netantsi i ocjâi cul ravai da la cjamese, al veve pensât che di sigure al veve viodût mâl la prime volte e cussì lu veve tornât a meti te tasse e, in dute premure, al jere corût a lavorâ, cu la tace dal cafè ancjemò in man.
Al veve contât a soi colegas ce che i jere parût dal cuadri, ma chei no i vevin crodût e, tocjantji il cerneli, i vevin dite: «Ma va la cjase, mone, tu varâs la fiere! Cjapiti cualchi zornade di feriis!»
Tornât di vore al veve picjât il cuadri in cusine e chest colp al jere cuasi sigùr: il soreli al jere alt tal cîl e la ombre da la cjase si jere scurtade!
Nuie di fâ: al veve di jessi propite strac. Cussì al jere lât a durmî e cuant che al jere jevât il soreli al tramontave e il timp al steve cambiant.
Al jere lât dongje, cjapant sù la sô lint di ingrandiment, e propit intant che al lumave la tele al veve sintût che e jere dute bagnade. In chel moment al veve scoltât lis gotis da la ploie bati sul veri.
Di li a pôc al veve sintût tucâ ta la puarte e al jere lât a vierzi, ma li di fûr nol veve cjatât nissun. Intant che al steve su la puarte, anzit, al veve percepît trê sofladis di aiar frêt che a jentravin, cussì al veve sierât di corse e al jere tornât in cusine.
Ta la opare al jere sucedût un altri misteri: in chê stanze che e someave jessi la cusine a jerin saltadis fûr trê personis. A jerin dome trê ombris, ma nol pove jessi che no lis vès viodudis prin! I someavin une femine e doi oms.
Al steve comencant a ve pôre...
Cussì, dopo mangjât, al veve cjapât sù une ombrene e al jere lât a fa une cjaminade, par calmâsi.
Lis culinis fur Faedis a jerin plenis di bosc e dut ator si sintive odôr di muscli, che al pareve cuasi odôr di frait. Al veve començât a lâ daûr da la piste dulà che a fasevin rally e lis segnalazions fatis cu la vernîs rosse sui arbui i someavin maglis di sanc.
Al sintive dapardut a sbisiâ tal vert, ma ogni volte che si spaurive a saltavin fûr un cuc, un çus o une sghirate che a someavin vê plui pôre di lui.
Dopo al veve tacât a sglavinâ e Toni al jere scugnût tornâ subit indaûr.
Jentrât a cjase, la prime robe che al veve fat e jere stade cjalâ il cuadri e al jere restât savoltât: ancje ta la tele, cumò, al sglavinave come là di fûr.
No podeve jessi un câs, e cussì al veve tacât a pensâ cemût fâ par capî se chel cuadri al rapresentave pardabon cjase sô o pûr al jere dome lui che al viodeve mâl.
Dopo un pôc al veve vude une idee: al veve cjapât in man il cuadri e al jere lât dongje dal barcon de cusine.
Come che al veve imagjinât, in ta la piture al veve viodût subite comparî une sagume che i someâve dute la sô. Intun prin moment, plui che cjapâ ancjemò plui pôre, si jere incuriosît, parcè che al veve capît di vê par lis mans une robe une vore strane.
Ma propite intant che al pensave cussì al veve viodût, intal barcon dentri tal cuadri, altris trê sagomis daûr da la sô.
Si jere voltât di colp, convint di cjatâ cualchidun in ta la stanze cun lui, ma nol jere nissun! La cusine e jere vueide, ancje se l’aiar al jere vignût frêt.
A chel pont, la uniche robe che al veve voie di fâ, e jere chê di scjampâ vie di cjase, lassant li il cuadri, ma come se cualchidun al vès sintût il so pensîr, i scûrs a jerin sbatûts cun violence denant di lui e la stanze e jere deventade dute nere.
Al veve cirût di impiâ la lampadine, ma chê e jere scopiade e tal so puest si jere piade la flame dal gâs. Toni la veve distudade, ma dopo di chê si jere piade la television e sul schermo si veve viodût nuie mancul che la cjase bandonade dal cuadri! Alore lui al veve distacât la spine, ma la imagjine e jere restade impiade ancje cence curint! No podeve jessi, al veve pensât.
Cumò, Toni al veve dome chê di scjampâ soredut cuant che la television a si jere distudade di bessole, cence che lui al fasès nuie.
Toni, dopo vê cjolt la pile intun scansel e fasint lûs cun chê, al veve cirût di vierzi la puarte, ma la veve cjatade… cence manilie.
Alore al veve començât a fâ lûs tal scûr e cuant che al veve sintût un rumôr di fier sul paviment, la veve viodude che e vignive jù pês scjalis. Subit daûr da la manilie, però, al jere vignût jù rodolant un cjâf di femine!
Dopo di chel, al veve sintût talpinâ e pontant la lûs dulâ che al veve poiât il cuadri, al veve viodût, platâts dal scûr, trê fantats: une cence cjâf, un che lu veve cusît tal braç e un che i coreve daûr come une bale.
Sconvolt, Toni al veve pontât la pile di ca e di là, ma nol tornave plui a cjatâsi e a capî cemût podê scjampâ di chê cjase che, a chist pont, ancje lui al pensave che e fos maledete.
Anzit, sul paviment di cjase al veve viodût cori une man!
Aromai al stave dant i numars e al sintive il cûr che i bateve tal pet come se al volès saltâ fûr. Par di plui a jere plui di une man a cori di ca e di là e dome ogni tant, pontant la pile, al rivave a viodilis.
Dut ta un colp, une di chês e veve tacât a rimpinâsi sù par i soi bregons, plantant lis ongulis, e subite dopo une altre a veve fat compagn, lant a finîle sot i siei vistîts.
Toni nol jere rivât a stratignisi e terorizât si jere butât par tiere, a remenâsi, fin che il so cûr al jere sclopât come une bombe.
*** *** ***Dopo cualchi dì, un colega di lavôr i veve telefonât, par viodi cemût mai che nol lave a vore, ma i veve rispuindût dome une vôs che e respirave.
Cussì a jerin lâts a cjase di Toni, ma lu vevin cjatât za muart, copât di un infart.
No vevin rivât a capì cemût che al fos sucedût, jessint che al pareve vê buine salût. Dut al someave dâ reson a lis cjacaris dal paîs su la maledizion de cjase.
Jessint che al jere a stâ di bessôl e che nol veve parincj a cui lassâ la sô robe, la cjase dulà che al jere a stâ e jere tornade a jessi bandonade e i cuadris che a vevin cjatât a cjase sô, a jerin stâts ducj regalâts a un Museu di li dongje.
Conte dai Fruts de
Scuele Medie di Faedis
Scuele Medie di Faedis
Classis 2A - 2B
A.S. 2010/2011
Grup di Furlan
Etichetis: Contis, Gjenar di orôr, Scuele Medie Faedis
Iscriviti a: Coments al post (Atom)
ita_Latn nob_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn ita_Latn tso_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn vec_Latn fur_Latn fur_Latn fur_Latn fao_Latn fur_Latn fur_Latn fur_Latn ita_Latn fur_Latn fra_Latn fur_Latn fra_Latn grn_Latn fur_Latn fur_Latn fur_Latn fur_Latn scn_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn lij_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn slk_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn slk_Latn fur_Latn fur_Latn fur_Latn